L-ogħla awtoritajiet tal-pajjiż illejla wasslu l-messaġġ tagħhom fl-okkażjoni tal-Milied. Kienet l-ewwel darba tal-Prim Ministru Joseph Muscat u l-Kap tal-Oppożizzjoni Simon Busuttil, waqt li dan kien l-aħħar messaġġ tal-Milied għall-President ta’ Malta, George Abela. Il-President ta’ Malta, George Abela qal li t-tema prinċipali tal-Milied huwa l-ferħ intern. Qal li l-festa tal-Milied hi l-festa tal-familja. Dr Abela qal li Malta għad hawn familji b’saħħithom mibnija fuq sisien sodi. Qal li s-soċjeta’ għandha l-obbligu li tħares il-familja minn fejn fi kliemu joħorġu l-valuri u l-eżempji tajbin għat-tfal. Il-Prim Ministru Joseph Muscat qal li l-isbaħ ħaġa li għandna bħala Maltin hi l-abilita li kull sena nimxu pass ‘il quddiem mis-sena ta’ qabel fit-turija ta’ solidarjeta ma’ dawk li verament jinsabu fil-bżonn. Qal li l-poplu Malti jagħti l-prioritajiet fejn verament hemm bżonn u permezz tal-Istrina jagħti valur lix-xogħol kwiet ta’ matul is-sena ta’ min bħal Community Chest Fund jgħin lil dawk li verament huma fil-bżonn. Il-Prim Ministru wera appreżament għall-ħidma tal-President George Abela u qal li l-President u s-Sinjura Abela naqxu post fil-qalb tal-poplu Malti u Għawdxi. Il-Kap tal-Oppożizzjoni Simon Busuttil tkellem dwar l-importanza tal-kelma flimkien, semma li l-pazjenti fl-isptar, l-immigranti, l-anzjani, u nies li ż-żwieġ tagħhom tfarrak, mhux se jkollhom Milied flimkien mal-għeżież tagħhom. Innota li l-għadd ta’ anniversarji importanti li Malta se tfakkar is-sena d-dieħla se jkunu okkazzjonijiet li jistgħu iservu biex il-poplu jingħaqad flimkien. Dr Busuttil qal li l-Presidenza ta’ George Abela tat valur il-kelma flimkien. Fil-messaġġ tiegħu, l-Arċisqof ta’ Malta, Pawlu Cremona qal li t-twelid tal-Mulej ma nistgħux nifmuh jekk ma nifhmux il-bidu tal-ħolqien li hemm fil-Kelma Mqaddsa. Huwa rabat ir-rakkont bibliku mal-valuri bbażati fuq ħajja semplici li tibda mill-familja u s-soċjeta’.